Chê di vuê e je une zornade impuartante par ducj i citadins dal Stât talian. E je la Fieste de Liberazion: impuartante par no dismenteâ; impuartantone par cjalâ indenant.
Resistence, Liberazion, Costituzion, Democrazie no son – e no àn di jessi – peraulis vuedis. O vin di jessi “plens” di memorie e duncje “plens” di cussience in cont di ce che al è stât, di cui che al à fat ce e parcè e cemût.
Magari cussì no, a son za un pôcs di agns che, par plui motîfs, si è fate indenant la idee che al è miôr lassâ in bande masse discors su lis responsabilitâts storichis e su lis diferencis di ideis, di ideâi e di esperiencis, tant a dî: «Scordiamoci il passato».
La convinzion che cul revisionisim, cul dismenteâ e cul dâ mancul impuartance ai fats a aes responsabilitâts si rivi a vê plui armonie, plui unitât e plui coesion e je falade. Se une cualchi unitât e coesion si rivàs ancje a jonzilis a saressin dome unitât e coesion fondadis su la bausie e sul vueit di memorie, di cognossince, di cussience.
Magari cussì no, ator pal Stât talian, cheste tendence viers de bausie e viers dal vueit e salte fûr ogni dì.
Fâ fieste pe Resistence e pe Liberazion al è un dirit e salacor ancje un dovê. Un dovê di memorie e di ricognossince par cui che al à lotât cuintri dal fassisim e dal nazisim. Un dovê di atenzion e cussience, par che chês o altris formis di bausie, di injustizie, di prevaricazion, di violence, di ditature no tornin a fâsi indenant.
Chel vueit di memorie, magari cussì no, si lu cjate ancje in ciertis istituzions de Republiche “nassude de Resistence”. Une storie brute e je chê di un ordin dal dì revisionist fat bon dal Consei de Circoscrizion 9 Lingotto-Nizza Millefonti-Mercati Generali di Turin, cemût che si lei achì.
Une altre e je chê des cjoltis di posizion dal comissari prefetizi di Alassio, in Ligurie, che di chês al à cjapât ispirazion Massimo Gramellini par un so biel coment su La Stampa.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn